કેરળમાં શરૂ થયાના થોડા દિવસોમાં આવી પહોંચેલા ચોમાસા પૂર્વેના વરસાદે મુંબઈમાં ગુરુવારે સવારે જનજીવન ખોરવી નાંખ્યા બાદ આગામી બેથીત્રણ દિવસમાં વધુ આકરો વરસાદ થવાની હવામાન વિભાગે આગાહી કરી છે. હવામાન વિભાગના દાવા પ્રમાણે તા.૯થી ૧૧ જૂન સુધીમાં મુંબઈ સહિત મહારાષ્ટ્ર અને પશ્ચિમ સાગરકાંઠાના વિસ્તારોમાં ભારેથી અતિભારે વરસાદ થઈ શકે છે. ખાસ કરીને મુંબઈમાં ભૂતકાળમાં થયેલી ખાનાખરાબી યાદ કરાવી દે તેવો વરસાદ પડી શકે છે, તેમ હવામાન વિભાગે કહ્યું છે. આ સાથે જ મુંબઈમાં તંત્રને સાબદું કરી દેવાયું છે અને બૃહદ મુંબઈ કોર્પોરેશનના તમામ કર્મચારીઓની રજાઓ કેન્સલ કરી દેવામાં આવી છે.